باش ساغلیغی!
«اژدر عمی»نین عزیز خاطرهسینه عشق اولسون!
چوخ تاسفله بوگون (۲۴ فروردین ۹۹) آذربایجانین سئویملی صنعتکاری مجید ابراهیمزاده (اژدر عمی) ۷۸ یاشیندا تبریز شهرینده آغ جییار خستهلیگی سببیندن حیاتینی ایتیرمیشدیر.
۱۳۲۰-جی گونش ایلینده «زنوز» ماحالینین «هؤروز»(هریس) کندینده دونیایا گؤز آچان و عؤمرونون چوخونو عائلهسی ایله بیرگه تبریز شهرینده یاشایان «اژدر عمی»، انقلاب ایللریندهکی آذربایجان ضیالی و اؤیرنجی حرکاتی اشتراکچیلارینا چوخ تانیش و سئویلن بیر شخصیت اولموشدور. هله ده ۵۶ و ۵۷نجی ایللر تبریز دانیشگاهیندا کئچیریلن اؤیرنجی تدبیرلرینه و ائلهجه ده تبریز شهریندهکی عاشیقلار قفهخاسیندا آذربایجان عاشیقلارینین چیخیشلارینا قاتیلان انسانلارین یادداشیندا، «اژدر عمی»نین آذربایجان گؤزللیکلرینی و زحمت آداملارینین آرزو و ایستکلرینی ترنم ائدن ایفالاری یاشاماقدادیر.
«اژدر عمی» ائلینه، دیلینه و ملی وارلیغینا باغلی صنعتکارلاردان اولموشدور. او حیات و معیشتینین بوتون تضییق و چتینلیکلرینه رغمن، عؤمرونو آذربایجان موسیقیسینین چیچکلنمهسینه حصر ائدن شخصیتلر سیراسیندا اؤز مؤوقعینی ساخلامیش و بیر چوخ شاگردلر او جوملهدن اؤز ائولادلارینی صنعتکار تربیه ائدن تعهدلی بیر مدنی شخصیت اولموشدور. خاطرهسی یاشایاجاق و مدنیتیمیزین انکشافیندا قویدوغو ایزلر پوزولماز قالاجاقدیر.
بیز، «ایشیق» – آذربایجان ادبیات و اینجه صنعت سایتی امکداشلاری، بو آغیر ایتگینی آذربایجان خالقینا، اژدر عمینین قوهوم-اقرباسینا و حؤرمتلی صنعتکار ائولادلارینا تسلیت و سئویملی صنعتکاریمیزین عزیز خاطرهسینه عشق اولسون دئییریک.
«ایشیق» – آذربایجان ادبیات و اینجه صنعت سایتی
۲۴/۰۱/۱۳۹۹
azb_Arab pes_Arab azb_Arab azb_Arab azb_Arab azb_Arab azb_Arab unk